**OBRAZLOŽENJE UZ DJEČJI PRORAČUN ZA 2024. GODINU**

**Dječji proračun KZŽ** prikazuje ukupno planirane rashode i izdatke u Proračunu Krapinsko zagorske županije za 2024. godinu namijenjene za ostvarivanje dječjih prava.

Dječja prava temelje se na potrebama svakog djeteta da odraste, da ispuni svoje potencijale i sudjeluje u životu svoje zajednice. Ona se odnose na svako dijete, bez iznimke.

Rashodi i izdaci razvrstani su prema programima i aktivnostima/projektima.

Dječji proračun KZŽ za 2024. godinu iznosi **23.239.258,21eura** što je za **5.717.271,21 eura** ili **35% više** u odnosu na 2023. godinu. Razlika se odnosi na provođenje kapitalnih projekata u okviru obrazovanja.

Po upravnim odjelima sredstva su raspodijeljena kako slijedi:

**UO za gospodarstvo, poljoprivredu, turizam, promet i komunalnu infrastrukturu**

U dječjem proračunu za 2024. godinu su predviđena sredstva u ukupnom iznosu od **21.150,00 EUR.**

**Poljoprivreda**

Agencija za plaćanje u poljoprivredi ribarstvu i ruralnom razvoju raspisuje svake godine Javni poziv za iskaz interesa osnivača školskih ustanova za sudjelovanje u Programu školskog mednog dana s hrvatskih (na temelju Odluke Vlade Republike Hrvatske o donošenju Programa školskog mednog dana s hrvatskih pčelinjaka).

Aktivnošću je financira nabava meda pakiranog u nacionalnu staklenku za svakog prvašića na području cijele Krapinsko-zagorske županije u osnovnim školama u kojima je Krapinsko-zagorska županija osnivač. Med se dodjeljuje svim prvašićima na dan 7. prosinca na dan Sv. Ambrozija zaštitnika pčela i pčelara. U proteklih šest godina 6576 prvašića educiralo se o važnosti pčelarstva za sveukupnu poljoprivrednu proizvodnju i biološku raznolikost te o važnosti meda kao sastavnog dijela pravilne i nutritivno povoljnije prehrane.

**Promet i komunalna infrastruktura**

U proračunu za 2024. godinu su predviđena sredstva od 17.150 EUR (izvor KZŽ: 13.300,00 EUR izvor JLS: 3.850,00 EUR) namijenjena za rad Odbora za sigurnost u prometu Krapinsko-zagorske županije.

Edukacijsko-preventivna akcija „Program prometne kulture za najmlađe (JUMICAR)“ namijenjena je za učenike 2. razreda osnovnih škola. Ovom akcijom nastoji se podići razina prometne kulture, te stupanj znanja i vještina potrebnih za sigurno sudjelovanje djece u prometu.

Akcija „Promet nije šala ni opasnost mala“ provodi se u dječjim vrtićima, a cilj je kroz igru i natjecanje predškolsku djecu educirati o važnosti sigurnog kretanja u prometu. Kao nagrada za sudjelovanje u akciji, nabavlja se didaktička oprema na temu prometa (edukativne slikovnice, prometni znakovi, slagalice i slično).

**UO za zdravstvo, socijalnu politiku, branitelje, civilno društvo i mlade**

U dječjem proračunu za 2024. godinu su predviđena sredstva u ukupnom iznosu od **881.182,00** **EUR**, što je smanjenje u iznosu od 565.628,00 EUR u odnosu na 2023. godinu kada je bilo predviđeno **1.446.810** **EUR**. Razlog smanjenja je realizacija projekta Novi početak (smanjenje za 780.000 EUR) i prestanak financiranja timova hitne medicinske pomoći obzirom iz županijskog proračuna obzirom da je financiranje ovih timova s početkom 2024. godine preuzeo Hrvatski zavod za zdravstveno osiguranje (smanjenje za 51.782 EUR). Također, zbog prenošenja osnivačkih prava nad Općom bolnicom Zabok i bolnicom hrvatskih veterana smanjen je iznos decentraliziranih sredstva za 22.500 EUR. Istovremeno, povećan je iznos na različitim aktivnostima koje se financiraju iz izvornih sredstava Krapinsko-zagorske županije.

U području zdravstva izdvaja se ukupno 1.710.103 EUR tzv. decentraliziranih sredstava za zdravstvene ustanove kojima je Županija osnivač, te se od tog iznosa 304.00 EUR izdvaja pružanje usluga djeci i za djecu. Također, 91.100 EUR izdvaja se za pružanje usluga prevencije i edukacije. Za nabavu medicinske opreme za zdravstvene ustanove planira se 100.000 EUR, uglavnom za odjel Ginekologije i porodništva Ob Zabok i bolnice hrvatskih veterana kako bi se osigurao nadstandard u skrbi za trudnice, rodilje i novorođenčad. Između ostalog, financira se provedba programa i projekata udruga i zdravstvenih institucija namijenjenih djeci, sukladno županijskom planu za zdravlje i programima zdravstvene zaštite u iznosu od 8.500 EUR. Jedan od prioriteta su i usluge rane intervencije (logopedski kabineti, terapijski i rehabilitacijski rad s djecom s teškoćama u razvoju predškolske dobi, te rad ranog kabineta) te se na ovoj stavci bilježi povećanje u odnosu na prethodnu godinu i planira se 67.500 EUR izdvajanja za sufinanciranje stručnih djelatnika i opreme u tom području. U školama gdje je utvrđena zdravstveno neispravna voda, osigurava se i zdravstveno ispravna voda kupnjom automata za vodu, u iznosu od 5.300 EUR. Također, provode se preventivni programi (programi kojima sprečavamo nastanak svih vrsta ovisnosti) u školama te obilježavaju važniji datumi vezani uz problematiku ovisnosti za što se planira 2.650 EUR. Također, sufinanciraju se rad hitne medicinske službe, no zbog promijene u načinu financiranja, u manjem iznosu u odnosu na prethodnu godinu.

U području socijalne skrbi osiguravaju se novčane pomoći obiteljima u teškim životnim prilikama ili zbog teže bolesti djeteta ili člana obitelji, procjena je 16.600 EUR. Također, pomaže se obiteljima s troje i više djece za rođenje djeteta, kao i obiteljima za višestruki porod, odnosno posvojiteljima, za što je planirano 47.830 EUR, a također se izdvajaju sredstva u iznosu od 10.000 EUR za pomoći u naravi za rođenje petog i svakog daljnjeg djeteta s područja Županije, rođenog u Općoj bolnici Zabok i bolnici hrvatskih veterana. Sufinanciraju projekti i aktivnosti udruga osoba s invaliditetom namijenjenih djeci u iznosu 5.000 EUR. Kroz Projekt Županija-prijateljica djece provode se također aktivnosti vezane uz promicanje dječjih prava u iznosu od 135.000 EUR. Ova aktivnost bilježi rast od 102.000 EUR u odnosu na prethodnu godinu obzirom da se planira 100.000 EUR-a pomoć za izgradnju PIK-PAK kuće Društvu Naša djeca Zabok. Djeca imaju mogućnost prijave svojih projekata i programa kroz participativni dječji proračun u ukupnom iznosu od 33.300 EUR, što je povećanje u odnosu na ranije godine za 25%. Obzirom da je Županija osnivač ustanove Dom za žrtve nasilja u obitelji NOVI POČETAK, za njezino sufinanciranje izdvaja godišnje 70.000 EUR, što je višestruko povećanje u odnosu na prethodnu godinu kad ja bilo planirano 26.500 EUR, a polovica tog iznosa odnosi se na djecu žrtve nasilja.

U području udruga i mladih sufinancira se rad i projekti udruga koje provode aktivnosti za djecu, procjena programa i projekata koji se odnose na djecu kao korisnike je 29.304 EUR. Podupiru se aktivnosti Crvenog križa namijenjene najmlađima u povećanom iznosu koji je za 2024. godinu 38.500 EUR. Također, manji dio programa za očuvanje digniteta Domovinskog rata namijenjen je također djeci, procjena je 1.500 EUR.

**UO za obrazovanje, kulturu, sport i tehničku kulturu**

U dječjem proračunu za 2024. godinu su predviđena sredstva u ukupnom iznosu od **20.336.926,21 euro.**

Za minimalne financijske standarde javnih potreba osnovnog i srednjeg školstva te učeničkih domova (za materijalne i financijske rashode; sredstva prijevoza učenika osnovnih škola, za rashode tekućeg i investicijskog održavanja; za nabavu imovine) predviđena sredstva iznose 5.864.582,94 eura.

Planirani iznos sredstava za dopunski nastavni i izvannastavni program škola i obrazovnih institucija je 14.273.353,27 eura.

Uključuje sredstva za dodjelu stipendija, financiranje i sufinanciranje programa za djecu s teškoćama u razvoju, programa za nadarenu djecu, razvoj poduzetništva kod djece i mladih, sufinanciranje prijevoza učenika osnovnih i srednjih škola, provođenje programa Građanskog odgoja te srednjoškolski program Škola i zajednica, tekuće pomoći unutar općeg proračuna za škole i vrtiće, dopunska sredstva za izgradnju, dogradnju i adaptaciju škola te ostale materijalne rashode i opremu škola.

**Program kulture, sporta i tehničke kulture uključuje** aktivnosti vezane uz provođenje programa javnih potreba u sportu, kulturi i tehničkoj kulturi, a uključuje poticanje i promicanje sporta, osobito sporta djece i mladeži, sportska natjecanja učenika osnovnih i srednjih škola, različita kulturna događanja i manifestacije za djecu i mlade te odgoj, obrazovanje i osposobljavanje djece, mladih za stjecanje tehničkih, tehnoloških i informatičkih znanja i vještina.

Planirana su sredstva u ukupnom iznosu od 198.990,00 eura.

**UO za javnu nabavu i EU fondove**

U dječjem proračunu za 2024. godinu su predviđena sredstva u ukupnom iznosu od **2.000.000,00 eura.**

Sredstva se odnose na izgradnju i opremanje Znanstveno-edukativno zabavnog centra ZEZ čija uspostava ima za cilj da kao ZEZ kao obrazovno i zabavno središnje mjesto svojim sadržajem i kreativnom prezentacijom približava znanost djeci i mladima te da zainteresira mlade ljude i one koji se tako osjećaju da odaberu znanost kao svoj životni poziv.